Danmark indtager på ny en af topplaceringerne, når det gælder, hvor det er dyrest at leve i Europa. Det viser nye tal fra Eurostat.

Camilla Bergsagel Nielsen, f. 1985 er journalist for Finans, hvor hun dækker byggesektoren og servicebranchen. Camilla er uddannet fra Roskilde Universitet (RUC) og trådte sin journalistiske barnesko på Frederiksborg Amts Avis. Her startede interessen for erhvervsjournalistikken – med alt hvad den indebærer i form af regnskaber, bilag og andre såkaldte ”tørre” papirer. Det førte i 2012 til et job på brancheavisen Licitationen - Byggeriets Dagblad. Det blev i 2014 skiftet ud med et job på Finans. Når Camilla ikke skriver artikler, hygger hun sig i sit sommerhus eller derhjemme sammen med sine to russiske landskildpadder.

Selvom du måske af og til brokker dig over priserne på varerne i supermarkedet, er Danmark ikke det dyreste land at leve i Europa. Det er Island.

Nye tal fra Eurostat viser, at Danmark i 2017 dog fortsat var blandt de dyreste.

Danmark er det fjerde dyreste land i Europa og indtager en førsteplads, når man kun kigger på de 28 EU-lande. Særligt inden for madvarer og drikkevarer uden alkohol er priserne i Danmark tårnhøje sammenlignet med de øvrige EU-medlemslande. Ud over fødevarer består Eurostats prisniveauindeks af priser på eksempelvis tobak, tøj, elektronik, energi og transport.

I hele Europa er Island, Schweiz og Norge en tand dyrere end Danmark at være almindelig forbruger i.

Danskerne må betale 42 pct. mere end gennemsnittet for de 28 medlemslande for de varer og ydelser, de bruger i husholdningen, mens islændingene må finde sig i priser, der er 66 pct. højere end gennemsnittet.

Makedonien, Rumænien og Bulgarien er derimod meget billige lande at leve i. Deres priser på varer, der er en del af husholdningers normale forbrug, er halveret i forhold til EU-gennemsnittet.